Ses Franse, twee gidse dood in aanval by park(Foto: Wikipedia) Onbekende gewapende aanvallers het ses Franse noodlenigingswerkers en twee gidse wat ŉ wildtuin oos van Niamey, Niger se hoofstad, besoek het, vroeg Sondagoggend doodgeskiet. Die Franse president, Emmanuel Macron, het sy medelye met die slagoffers se families betuig en steun aan hulle beloof. Macron het Sondagaand telefonies met Niger se president, Mahamadou Issoufou, gepraat en albei staatshoofde het benadruk dat alles in die stryd gewerp sal word om die omstandighede rondom die dodelike aanval te bepaal, het owerhede gesê. Macron en Issoufou is volgens ŉ verklaring deur die twee lande vasbeslote om “die stryd teen terreurgroepe” in Afrika se Sahel-streek voort te sit. Die aanval het plaasgevind in Koure, by Niger se kameelperdreservaat, het Oumarou Moussa, raadgewer vir Niger se minister van binnelandse sake, gesê. Die gebied is ŉ beskermde nasionale park sowat 70 km suidoos van die hoofstad. Honderde mense besoek die park jaarliks om na die beroemde kameelperde te gaan kyk. Die park is in die Tallaberi-streek, waar Moslem-ekstremiste met bande met die Islamitiese Staat (IS) in 2017 vier Amerikaanse soldate en vyf Niger-burgers vermoor het. Die Franse regering het sy burgers vantevore al gewaarsku om nie buite die hoofstad te reis nie, omdat militante met bande met Boko Haram, IS en Al-Kaïda steeds aanvalle in die uitgestrekte Wes-Afrika-land uitvoer. Niger grens aan verskeie lande, onder meer Mali, Burkina Faso, Tsjad, Nigerië en Libië. Geweld in die Sahel-streek deur groepe met bande met IS en Al-Kaïda neem toe. Frankryk het 5 100 soldate ontplooi om die groeiende opstande daar te help onderdruk en ŉ plaaslike Sahel-mag, bestaande uit soldate van Mali, Niger, Burkina Faso, Tsjad en Mauritanië veg ook teen die ekstremiste. Macron sal Dinsdag met sy verdedigingsraad vergader om die situasie in Niger te bespreek.